 NA COLLINS OMULO KAMATI ya Seneti imewaonya magavana wanaofuja fedha za umma kwa kusafirisha idadi kubwa ya wajumbe kuliko inavyohitajika wakati wa vikao vya kamati za bunge ikisema huenda wakaanza kuchunguzwa kuhusu matumizi yao ya fedha za umma. Haya yamejiri baada ya Kamati ya Seneti kuhusu Uwekezaji wa Fedha za Umma na Hazina Maalumu kuelezea wasiwasi wake kuhusu wakuu wa kaunti wanaosafirisha kwa ndege idadi kubwa ya maafisa wakuu hadi jijini Nairobi ili kujibu maswali ya Mkaguzi wa Hesabu za Serikali na masuala yanayohusu umma. Mwenyekiti wa kamati hiyo, Seneta wa Vihiga, Godfrey Osotsi, alishangaa ni kwa nini magavana hutumia kiasi kikubwa cha hela kupitia tiketi za ndege na marupurupu kwa “maafisa wengi wa kaunti” wasiohitajika wakati wa mahojiano ya Seneti. Badala yake, seneta huyo aliwataka magavana kusafiri na watu wasiozidi watano Nairobi kila wanapoalikwa kujiwasilisha mbele ya Seneti ili kuepuka kuwazidishia mzigo walipaushuru. Alihoji kuwa maafisa wengi wanaosafiri jijini hawahitajiki wakati wa mahojiano kwa sababu, aghalabu, maafisa wa kaunti wanaohudumu kama mawaziri na maafisa wengine wakuu katika idara za Fedha, Sheria na Wafanyakazi, ndio huhitajika kujibu maswali ya ukaguzi wa hesabu za umma na masuala mengine yanayowasilishwa Bungeni na kwa kamati hiyo. “Magavana wanatumia pesa nyingi kwa tiketi za ndege, marupurupu na chakula kwa maafisa wasiohitajika wakati wa mahojiano. Matumizi kama hayo yatageuzwa kuwa maswali ya matumizi ya fedha za umma,” alisema Bw Osotsi. “Ni magavana tu wanaohitajika kujibu maswali. Mbona usafirishe maafisa 50 kwa Seneti badala ya watano pekee?” Onyo hili limejiri siku chache tu baada ya Gavana wa Kaunti ya Vihiga, Wilber Ottichilo kulalamika alipokuwa akitoa hotuba kuhusu hali ya kaunti, kuwa mialiko ya kamati za seneti kwa magavana imekuwa mingi kupindukia na imegeuka mzigo ghali kwa walipaushuru. Akizungumza Alhamisi wiki iliyopita (Novemba 23, 2023), Dkt Ottichilo alirai Muungano wa Bunge za Kaunti kuingilia kati na kuzima mialiko ya seneti kwa magavana. Alisema kuwa mialiko kwa wakuu wa kaunti kujiwasilisha kwa kamati inageuka kuwa mzigo kwa utawala wa ugatuzi. Gavana huyo anayehudumu muhula wake wa pili alisema mwaka huu, 2023, pekee amelazimika kujiwasilisha mbele ya kamati mbalimbali za Seneti mara nne kujibu maswali kuhusu hali ya utekelezaji wa miradi, mipango, masuala ya fedha, ikiwemo malimbikizi ya madeni. Kwa sababu hiyo, serikali yake imelazimika kutumia raslimali nyingi kuitikia mialiko ya Seneti, hela ambazo zingetumika kwa miradi mingine muhimu ya kaunti. 